**Resume**

***Hvad er det?***

Et resume er en sammenfatning af hele din opgave og skal give læseren et overblik over, hvad opgaven handler om. Du skal **IKKE** fortælle hvad opgaven **VIL** indeholde, du skal fortælle hvad den ***rent faktisk*** har behandlet og konkluderet. Derfor skal resumeet skrives til *allersidst*.

***Hvorfor skal der være et resume?***

Fordi du skal demonstrere evnen til at koge din opgaves *vigtigste* pointer ned til et minimum, og give læseren et billede af, hvad din opgave handler om. Det vil gøre læsningen lettere, ligesom det er lettere at finde vej hvis man har set ruten på et kort inden man begiver sig af sted.

***Er det vigtigt*?**

Sindssygt vigtigt! Resumeet er læserens (censors!) **førstehåndsindtryk**. Det er derfor en rigtig god idé at gøre noget ud af dette og ”sælge sig selv” bedst muligt. Hvis der er mange fejl og uklare sætninger vil det påvirke læserens syn (negativt) på resten af opgaven.

***Hvor meget skal det fylde?***

**Resumeet kommer** *før* **indholdsfortegnelsen,** og skal fylde mellem 10-15 linjer, ikke mere end dét! Men det kræver at du er meget omhyggelig og præcis i dit ordvalg, og at det er korrekt og forståeligt engelsk; der er ikke plads til detaljer og unødvendigt ’fyld’.

***Hvad skal resumeet indeholde?***

**1.** Start med at præsentere, *hvad* opgavens hensigt, formål eller problemformulering er – fx at undersøge et bestemt emne, teste en hypotese eller lignende. Du kan med fordel starte dit resume således: *Denne opgave undersøger …*

**2.** Derefter skal du fortælle, *hvordan* du er nået frem til dine konklusioner (lidt metode-agtigt). Hvad har du gjort for at besvare din problemformulering – og *hvordan* har du gjort? (Har du sammenlignet og diskuteret forskelligt kildemateriale, lavet interview eller andet?)

**3.** Til sidst skal du fortælle *hvad* du er nået frem til, altså **din konklusion** eller resultat.

I denne del kan du bruge vendinger som: *Opgaven konkluderer, at …*

|  |
| --- |
| **Gode Råd / Checkliste**   * Skriv i **NUTID** (alligevel er der altid nogle der skriver i fremtid eller datid**?!?** – **Please don’t**!!) * Varier sprog – kopier ikke hele sætninger fra opgaven, sig tingene på en *anden* måde. * Skriv ’objektivt’ – dvs. undgå at bruge ord som ’jeg’, ’vi’ (fx ”*Jeg undersøger, hvordan…”)* skriv i stedet ”*Opgaven undersøger* … *”* * Læs højt for dig selv * Få en anden til at gennemlæse og give feedback |